送陳知縣
作者：黄裳
朝代：宋

paragraphs: 握手州東花鬧時，瀉酒胸中如漏巵。
各無官守竟信意，坐間只有春相隨。
十年暌遠何所得，但悟世情能守一。
昨日小軒君不遊，荷葉雨聲池上秋。
明珠得喪百萬斛，何慮炎蒸金欲流。
一樽獨對清都夢，可憐幽思無人共。
今日聞君馬已西，不覺毫端得詩諷。
汝陽縣長多清風，壺中有客當相送。